Forslag til Rådets Direktiv om ændring af direktiv 96/26/EF om adgang til erhvervet godstransport ad landevej og erhvervet personbefordring ad landevej samt om gensidig anerkendelse af eksamensbeviser, certifikater og andre kvalifikationsbeviser, som skal lette den faktiske udøvelse af etableringsfrihed for de pågældende udøvere af transportvirksomhed inden for indenlandsk og international transport (97/C 95/13) (EØS-relevant tekst) KOM(97) 25 endelig udg. - 97/0029 (SYN)

(forelagt af Kommissionen den 4. februar 1997)

RÅDET FOR DEN EUROPÆISKE UNION HAR -

under henvisning til traktaten om oprettelse at Det Europæiske Fællesskab, særlig artikel 75, stk. 1,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

i henhold til fremgangsmåden i traktatens artikel 189 C og i samarbejde med Europa-Parlamentet, og

ud fra følgende betragtninger:

Det er nødvendigt med en yderligere opstramning af de fælles regler i Rådets direktiv 96/26/EF af 29. april 1996 om adgang til erhvervet godstransport ad landevej og erhvervet personbefordring ad landevej samt om gensidig anerkendelse af eksamensbeviser, certifikater og andre kvalifikationsbeviser, som skal lette den faktiske udøvelse af etableringsfrihed for de pågældende udøvere af transportvirksomhed inden for indenlandsk og international transport (1);

som følge af udviklingen på vejgodstransportmarkedet, ændringer af transportpolitikken og ønsket om at få det indre marked til at fungere tilfredsstillende er det nødvendigt at udvide anvendelsesområdet for dette direktiv til alle udøvere af erhvervet godstransport ad landevej med motorkøretøjer, uafhængig af køretøjernes størrelse;

for så vidt angår bestemmelserne om hæderlighed er det nødvendigt at understrege, at dette krav ikke er opfyldt, hvis de fysiske personer, der skal opfylde dette krav, er blevet dømt for en alvorlig strafbar handling eller for visse mindre, men gentagne strafbare handlinger, ligesom det er nødvendigt at understrege betydningen af bestemmelserne om miljøbeskyttelse og erhvervsmæssig ansvarlighed;

for så vidt angår bestemmelserne om økonomisk evne er det - for at undgå skævheder på markedet - nødvendigt at fastsætte et højere og harmoniseret niveau for den kapital og de reserver, som de pågældende skal råde over; det er nødvendigt hvert femte år at undersøge, hvad ecuens værdi er, omregnet til nationale valutaer;

for så vidt angår bestemmelserne om faglig dygtighed er det hensigtsmæssigt, at en ansøgende vognmand dokumenterer en sådan dygtighed ved at bestå en obligatorisk skriftlig prøve og eventuelt en mundtlig prøve; vognmændene må besidde den nødvendige viden for både at kunne udføre indenlandsk og international transport; det er af afgørende betydning, at alle vognmænd besidder certifikater, der attesterer faglig dygtighed, og som udstedes i alle medlemsstater på et harmoniseret grundlag og på basis af harmoniserede eksamensbestemmelser; med henblik herpå er det også nødvendigt at harmonisere visse aspekter af tilrettelæggelsen af disse prøver;

det er nødvendigt at indføre en overgangsordning for så vidt angår direktivets anvendelse i Østrig, Finland og Sverige;

det er nødvendigt hvert femte år at vurdere, hvorvidt de vognmænd, der har fået udstedt tilladelse, stadig opfylder bestemmelserne om hæderlighed og økonomisk evne, og hvorvidt en sådan person på lederplan har den nødvendige faglige dygtighed; det er også nødvendigt, at den økonomiske evne på ny kontrolleres to til tre år inde i femårsperioden;

for at det indre marked kan fungere tilfredsstillende, kræves det, at medlemsstaterne idømmer straffe, der er effektive, rimelige og som virker forebyggende;

direktivets krav til hæderlighed og økonomisk evne bør være opfyldt af alle vognmænd inden 1. januar 2000, så man når op på det kvalitets- og harmoniseringsniveau, der er behov for i det indre marked;

i overensstemmelse med proportionalitetsprincippet er det - med henblik på gennemførelsen af det grundlæggende mål for den fælles transportpolitik - nødvendigt at regulere betingelserne for adgang til vognmandserhvervet; dette direktiv rækker i henhold til traktatens artikel 3 B, stk. 3, ikke videre end det, der er nødvendigt til opnåelse af dette mål -

UDSTEDT FØLGENDE DIREKTIV:

Artikel 1

Direktiv 96/26/EF ændres således:

Artikel 2 ændres således

- Stk. 1 affattes således:

»Direktivet finder anvendelse på virksomheder, som udøver erhvervet godstransport ad landevej, og virksomheder, som udøver erhvervet personbefordring ad landevej, som defineret i artikel 1.«

Artikel 3 ændres således:

- Stk. 2, litra a), affattes således:

»er blevet dømt for en alvorlig strafbar handling, herunder for en lovovertrædelse på det handelsmæssige område«

- Stk. 2, litra c), affattes således:

»er blevet fundet skyldig i en alvorlig overtrædelse, eller i gentagne mindre overtrædelser, af gældende forskrifter om:

- løn- og arbejdsvilkår inden for erhvervet, eller

- godstransport ad landevej eller personbefordring ad landevej, navnlig reglerne vedrørende førernes køre- og hviletid, erhvervskøretøjers vægt og dimensioner, færdselssikkerheden og køretøjernes sikkerhed, miljøbeskyttelse og reglerne om erhvervsmæssig ansvarlighed.«

- Stk. 3, litra c), affattes således:

- »Virksomheden skal råde over en kapital og reserver af en størrelse på mindst 9 000 ECU, hvis den kun benytter ét køretøj, og 5 000 ECU for hvert køretøj derudover med en tilladt ny vægt på over 3,5 tons, eller med en tilladt totalvægt på over 6 tons, eller for hvert køretøj der er egnet og udstyret til at blive anvendt til personbefordring af over 20 personer, føreren iberegnet.

- Virksomheder, der benytter køretøjer til godstransport med en nyttelast på op til 3,5 tons, eller med en tilladt totalvægt på op til 6 tons, skal med henblik på disse køretøjer råde over en kapital og reserver af en størrelse på mindst 9 000 ECU, hvis de kun benytter ét køretøj, og 700 ECU pr. 500 kilo tilladt totalvægt for hvert køretøj derudover.

- Virksomheder, der benytter køretøjer til personbefordring, som er udstyret til befordring af over ni, men under 20 personer, føreren iberegnet, skal med henblik på disse køretøjer råde over en kapital og reserver af en størrelse på mindst 9 000 ECU, hvis de kun benytter ét køretøj, og 250 ECU pr. siddeplads for hvert køretøj derudover.

- Med henblik på gennemførelsen af dette direktiv fastsættes hvert femte år, ecuens værdi i de nationale valutaer. De kurser, der anvendes, er dem, der er gældende på den første hverdag i oktober måned, og som offentliggøres i De Europæiske Fællesskabers Tidende, og de får virkning fra 1. januar i det følgende kalenderår.«

- Stk. 4, første afsnit, affattes således:

»Ved kravet om faglig dygtighed forstås, at den pågældende er i besiddelse af færdigheder inden for de emner, der er anført i bilaget, og at den pågældende dokumenterer disse færdigheder ved at bestå en obligatorisk skriftlig prøve og eventuelt en mundtlig prøve, der svarer til den i bilaget skitserede form, og som tilrettelægges af den myndighed eller instans, som hver medlemsstat har udpeget hertil.«

- Stk. 4, andet afsnit udgår.

Artikel 5 ændres således:

- I stk. 1 indsættes følgende nye led:

»- den 1. januar 1995 for så vidt angår Østrig, Finland og Sverige.«

»- I stk. 2, første afsnit, indsættes følgende nye led:

- efter den 31. december 1994 og inden den 31. december 1996 for så vidt angår Østrig, Finland og Sverige.«

- I stk. 2, næstsidste afsnit, indsættes følgende nye led:

»- Den 1. januar 1997 for så vidt angår Østrig, Finland og Sverige.«

- Der indsættes et nyt stk. 3:

»Alle vejtransportvirksomheder, der har haft tilladelse til at udøve erhvervet inden den 1. januar 1998, skal fra den 1. januar 2000 opfylde de i artikel 3, stk. 2 og 3, indeholdte bestemmelser.«

I artikel 6, stk. 1, indsættes to nye afsnit:

»Medlemsstaterne påser, at de kompetente myndigheder hvert femte år vurderer, hvorvidt virksomheden stadig opfylder kravene til hæderlighed og økonomisk evne, og at kravet til faglig dygtighed stadig opfyldes af en person/af personer, der vedvarende og rent faktisk leder virksomhedens transportoperationer.«

»Medlemsstaterne påser, at de kompetente myndigheder mellem andet og tredje år i femårsperioden vurderer, hvorvidt virksomheden stadig opfylder kravet til økonomisk evne.«

Artikel 7 ændres således:

- I stk. 1 erstattes ordene »alvorlige overtrædelser« af »en alvorlig overtrædelse«

- Stk. 2 udgår

- Stk. 3 bliver til stk. 2.

Artikel 8 ændres således:

- I stk. 2 udgår ordene »eller på, at der ikke har foreligget konkurs«

- I stk. 4 udgår sidste punktum.

Artikel 10 ændres således:

Efter stk. 3 indsættes følgende afsnit:

»Attester, der er udstedt til transportvirksomhederne inden den 1. januar 2000 på grundlag af mindst fem års praktisk erfaring i en transportvirksomhed på lederniveau, ligestilles med attester, der udstedes i henhold til bestemmelserne i nærværende direktiv.«

Artikel 2

Bilag I erstattes af bilaget til dette forslag.

Artikel 3

Medlemsstaterne fastsætter en straffeordning for overtrædelse af de nationale bestemmelser, der vedtages for at efterkomme dette direktiv, og de træffer alle nødvendige foranstaltninger til sikring af, at disse straffe finder anvendelse. De således fastsatte straffe skal være effektive, rimelige og have en forebyggende virkning. Medlemsstaterne meddeler Kommissionen de relevante bestemmelser inden den 1. juli 1998 og meddeler den alle efterfølgende ændringer snarest muligt.

Artikel 4

1. Efter høring af Kommissionen vedtager og offentliggør medlemsstaterne inden den 1. juli 1998 de love og administrative bestemmelser, der er nødvendige for at efterkomme dette direktiv. Medlemsstaterne anvender disse bestemmelser fra 1. juli 1998.

2. Medlemsstaterne meddeler straks Kommissionen teksten til de nationale retsforskrifter, de udsteder på det område, der er omfattet af dette direktiv.

Artikel 5

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 6

Dette direktiv er rettet til medlemsstaterne.

(1) EFT Nr. L 124 af 23. 5. 1996, s. 1.

BILAG

I. FORTEGNELSE OVER DE EMNER, DER ER OMHANDLET I ARTIKEL 3, STK. 4

De kundskaber, som skal tages i betragtning ved prøven i faglig dygtighed, skal som minimum omfatte de emner, der er anført i denne fortegnelse. Inden for disse emner skal de vognmænd, der går op til prøven, kunne dokumentere kundskaber og praktiske færdigheder på det nedenfor angivne niveau.

A. Grundtræk af den borgerlige ret

Godstransport og personbefordring ad landevej

Kandidaten skal bl. a.:

1. kende de vigtigste transportkontrakter, der anvendes inden for vejtransportvirksomhed, og de deraf følgende rettigheder og forpligtelser

2. bevise, at han er i stand til at forhandle en transportkontrakt, der er retsgyldig bl. a. med hensyn til transportbetingelserne

Godstransport ad landevej

3. kunne undersøge en klage fra ordregiveren over skader, der enten skyldes tab eller beskadigelse af varerne under transporten eller forsinket levering, samt gøre rede for hvilke følger denne klage får for hans kontraktmæssige ansvar

4. kende de regler og forpligtelser, der følger af CMR-konventionen om fragtaftaler ved international vejgodstransport

Personbefordring ad landevej

5. kunne undersøge en klage fra ordregiveren om de skader, der er forvoldt passagererne eller deres bagage som følge af en færdselsulykke under selve befordringen, eller om skader som følge af den opståede forsinkelse, samt hvilken konsekvens denne klage har for hans kontraktmæssige ansvar.

B. Grundtræk af handelsret

Godstransport og personbefordring ad landevej

Kandidaten skal bl. a.:

1. godtgøre, at han kender betingelserne for og formaliteterne omkring det at drive en handelsvirksomhed samt at han kender erhvervsdrivendes generelle forpligtelser (registrering, forretningsbøger osv.) samt følgerne af en konkurs

2. besidde et rimeligt kendskab til de forskellige former for handelsselskaber samt reglerne for deres oprettelse og drift.

C. Grundtræk af arbejdsmarkeds- og sociallovgivning

Godstransport og personbefordring ad landevej

Kandidaten skal bl. a.:

1. kende de for vejtransportsektoren relevante sociale institutioners rolle og funktion (fagforeninger, samarbejdsudvalg, personalerepræsentanter, arbejdsinspektører osv.)

2. kende arbejdsgivernes forpligtelser med hensyn til social sikring og de sociale fordele, det indebærer for arbejdstagerne (pensionsrettigheder, dagpenge ved arbejdsløshed, sygedagpenge osv.)

3. kende de regler, der gælder for arbejdskontrakter, der indgås med forskellige arbejdstagerkategorier i vejtransportvirksomheder (kontraktformer, partnernes forpligtelser, arbejdsbetingelser og arbejdstid, ferie med løn, aflønning, ophævelse af kontrakt osv.)

4. kende bestemmelserne i EØF-forordning nr. 3820/85 om køre- og hviletid for det kørende personale, samt bestemmelserne i EØF-forordning nr. 3821/85 om kontrolapparatet inden for vejtransport samt de praktiske foranstaltninger til gennemførelse af disse forordninger.

D. Grundtræk af skattelovgivningen

Godstransport og personbefordring ad landevej

Kandidaten skal bl. a. kende bestemmelserne om:

1. moms-belægning af transportydelser

2. vægtafgifter

3. afgifter på visse køretøjer, der anvendes til vejgodstransport, samt de brugsafgifter, der opkræves ved benyttelse af visse infrastrukturer

4. indkomstskat.

E. Virksomhedsledelse i erhvervsmæssig og finansiel henseende

Godstransport og personbefordring ad landevej

Kandidaten skal bl. a.:

1. kende retsforskrifterne og de praktiske regler for anvendelse af check, veksler, egenveksler, kreditkort og andre betalingsmidler eller -måder

2. kende de forskellige låneformer (banklån, remburs, kautionering, prioritet, leasing, leje, factoring osv.) samt de byrder og forpligtelser, de indebærer

3. vide, hvad en status er, hvordan den ser ud, og hvordan den fortolkes

4. kunne læse og fortolke en resultatopgørelse

5. kunne foretage en analyse af virksomhedens finansielle og rentabilitetsmæssige situation, bl. a. på grundlag af finansielle nøgletal

6. kunne lægge et budget

7. kende de forskellige bestanddele af virksomhedens kostpris (faste omkostninger, variable omkostninger, driftsmidler, afskrivninger osv.) og kunne foretage beregninger pr. køretøj, pr. tilbagelagt kilometer, pr. tur eller pr. ton

8. kunne udarbejde en skematisk fremstilling af hele personalets organisation inden for virksomheden, tilrettelægge arbejdsplaner og uddannelsesprogrammer for funktionærer, chauffører, osv.)

9. kende principperne for marketing, salgsfremstød for transportydelser, udarbejdelse af kundekartoteker, reklame, PR-virksomhed osv.

10. kende de forskellige forsikringsformer, der er karakteristiske for vejtransportvirksomheder (ansvarsforsikring, personskadeforsikring, tingsskadeforsikring, rejsegodsforsikring) samt de garantier og forpligtelser, de indebærer

11. kende de forskellige former for anvendelse af telematik på vejtransportområdet

Godstransport ad landevej

12. kunne anvende reglerne om fakturering af vejgodstransportydelser samt kende betydningen og virkningerne af Incoterms

13. kende de forskellige former for støtteerhverv inden for transport, deres betydning, deres opgaver og deres eventuelle retsstilling

Personbefordring ad landevej

14. kunne anvende reglerne for prisfastsættelse og prisdannelse inden for offentlig og privat personbefordring

15. kunne anvende reglerne om fakturering af serviceydelser i forbindelse med personbefordring ad landevej.

F. Markedsadgang

Godstransport og personbefordring ad landevej

Kandidaten skal bl. a.:

1. kende de faglige regler for vejtransport for fremmed regning, for leje af erhvervskøretøjer, for underentreprise, herunder reglerne for den officielle organisering af erhvervet, adgangen til det, tilladelser til vejtransport inden og uden for Fællesskabets område, og reglerne vedrørende kontrol og sanktioner

2. kende bestemmelserne om oprettelse af en vejtransportvirksomhed

3. kende de forskellige dokumenter, der kræves til udførelse af vejtransportydelser og være i stand til at indføre kontrolmetoder til sikring af, at der såvel i virksomhedens lokaler som i køretøjerne befinder sig de reglementerede dokumenter, der vedrører hver udført transport, bl. a. dokumenter vedrørende køretøjer, føreren, godset eller passagerernes bagage

Godstransport ad landevej

4. kende reglerne vedrørende organiseringen af vejgodstransportmarkedet, speditionsfirmaerne og logistikken

5. kende formaliteterne i forbindelse med grænsepassage, betydningen og rækkevidden i T-dokumenterne og TIR-carnets samt de forpligtelser og det ansvar, der følger af anvendelsen af disse

Personbefordring ad landevej

6. kende reglerne for organiseringen af markedet for personbefordring ad landevej

7. kende reglerne for oprettelse af befordringsfaciliteter og være i stand til at udarbejde køreplaner.

G. Tekniske og driftsmæssige forhold

Godstransport og personbefordring ad landevej

Kandidaten skal bl. a.:

1. kende reglerne for køretøjers vægt og dimensioner i Den Europæiske Unions medlemsstater samt procedurerne for de særlige transporter, der ikke falder ind under disse regler

2. alt efter virksomhedens behov kunne vælge passende køretøjer samt de dertil hørende bestanddele (chassis, motor, transmissionssystemer, bremsesystemer osv.)

3. kende formaliteterne i forbindelse med modtagelse og indregistrering samt syn af disse køretøjer

4. kunne vurdere, hvilke foranstaltninger der skal træffes til bekæmpelse af luftforurening som følge af emissioner fra motorkøretøjer, samt til støjbekæmpelse

5. kunne udarbejde periodiske vedligeholdelsesplaner for køretøjerne og deres udstyr

Godstransport ad landevej

6. kende de forskellige former for håndterings- og læssegrej (bagsmække, containere, paller osv.) og kunne indføre metoder og instrukser vedrørende læsning og aflæsning af gods (lastfordeling, stabling, fastgørelse, afstigning osv.)

7. kende de forskellige teknikker vedrørende kombineret transport i form af Huckepack-trafik eller roll on-roll off-systemer

8. kunne iværksætte procedurer med henblik på overholdelse af reglerne for transport af farligt gods og affald, bl. a. i medfør af:

- direktiv nr. 94/55/EF om indbyrdes tilnærmelse af medlemsstaternes lovgivning om transport af farligt gods ad vej

- direktiv 96/35/EF om udpegelse af og faglige kvalifikationer for sikkerhedsrådgivere for transport med jernbane eller ad vej eller indre vandveje af farligt gods

- forordning (EØF) nr. 259/93 om overvågning af og kontrol med overførsel af affald inden for, til og fra Det Europæiske Fællesskab

9. kunne iværksætte procedurer til overholdelse af reglerne om transport af letfordærvelige levnedsmidler, især reglerne i medfør af Traktaten om international transport af letfordærvelige levnedsmidler, og om det specielle materiel, som skal bruges til sådan transport (ATP)

10. kunne iværksætte procedurer til overholdelse af bestemmelserne om transport af levende dyr.

H. Færdselssikkerhed

Godstransport og personbefordring ad landevej

Kandidaten skal bl. a.:

1. kende de kvalifikationer, der kræves af det kørende personale (kørekort, sundhedsattester, duelighedsbeviser osv.

2. kunne træffe foranstaltninger til sikring af, at førerne overholder gældende færdselsregler, forbud og begrænsninger i Den Europæiske Unions forskellige medlemsstater (hastighedsbegrænsninger, forkørselsrettigheder, regler for standsning og parkering, lygteføring, vejskiltning osv.

3. kunne udarbejde instrukser til førerne om kontrol af sikkerhedsbestemmelserne dels vedrørende transportmateriellets, udstyrets og ladningens tilstand, dels vedrørende forebyggende foranstaltninger

4. kunne indføre faste fremgangsmetoder i ulykkestilfælde og træffe de nødvendige foranstaltninger for at undgå en gentagelse af alvorlige ulykker eller overtrædelser

Personbefordring ad landevej

5. kende de grundlæggende vejnet i Den Europæiske Unions medlemsstater.

II. TILRETTELÆGGELSE AF PRØVEN

Den prøve, der skal dokumentere, at vognmændene er i besiddelse af fyldestgørende kundskaber inden for ovennævnte emner, og at de kan anvende de relevante midler og teknikker og påtage sig ledende og koordinerende opgaver, består af følgende dele:

A. Obligatorisk skriftlig prøve

1. Skriftlige spørgsmål i form af mindst 100 multiple choice-spørgsmål med fire alternative svar, hvor der fratrækkes et helt point for hvert forkert svar. Denne skriftlige prøve tegner sig for 30 % af det samlede antal point, der skal opnås, og kandidaten skal besvare 60 % af spørgsmålene rigtigt for at bestå denne del af prøven

Varighed: to timer

2. Skriftlige opgaver/case studies, der tegner sig for 40 % af det samlede antal point, der skal opnås. Kandidaten skal besvare 60 % af opgaverne/case studies rigtigt for at bestå denne del af prøven.

Varighed: to timer

B. En ikke-obligatorisk mundtlig prøve

Denne tegner sig for 30 % af det samlede antal point, der skal opnås.

C. I tilfælde af, at en medlemsstat kun afholder skriftlig prøve, bestående af skriftlige spørgsmål og skriftlige øvelser/case studies, tegner delprøverne A.1 og A.2 sig for hhv. 40 % og 60 % af det samlede antal point

D. Resultat

For at bestå prøven som helhed skal procenten af rigtige besvarelser mindst udgøre 70 %.